## Naredba o homologaciji vozila s više od tri kotača u pogledu uređaja za upravljanje

### NN 141/1998 (27.10.1998.), Naredba o homologaciji vozila s više od tri kotača u pogledu uređaja za upravljanje

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj
Državnog zavoda za normizaciju i mjeriteljstvo donosi

## **NAREDBU**

### **O HOMOLOGACIJI VOZILA S VIŠE OD TRI KOTAČA U POGLEDU UREĐAJA ZA UPRAVLJANJE**

I. PODRUČJE PRIMJENE

1. Vozila kategorija M, N i O moraju biti homologirana sukladno ovoj
naredbi.

2. Ova naredba odnosi se na uređaj za upravljanje na vozilima kategorija
M, N i O.

3. Odredbe ove naredbe ne odnose se na uređaj za upravljanje jedino
s pneumatskim, električnim ili hidrauličkim prijenosnim mehanizmom, osim:

a) pomoćnog uređaja za upravljanje stražnjim kotačima (dopunsko upravljanje
stražnjim kotačima) jedino s električnim ili hidrauličkim prijenosnim mehanizmom
za vozila kategorije M i N

b) pomoćnog uređaja za upravljanje stražnjim kotačima jedino s hidrauličkim
prijenosnim mehanizmom za vozila kategorije O.

II. ZAHTJEVI

4. *Opći zahtjevi*

4.1. Uređaj za upravljanje mora osigurati lako i sigurno upravljanje
vozilom do njegove najveće brzine ili kod prikolice do njene tehnički dopuštene
najveće brzine. Pri ispitivanju prema točki 6 mora postojati tendencija
samostalnog vraćanja u srednji položaj. Vozilo mora udovoljiti zahtjevima
točke 6.2. kod motornog vozila i točke 6.3. kod prikolica. Ako je vozilo
opremljeno s pomoćnim uređajem za upravljanje mora također udovoljiti zahtjevima
dodatka 4 Pravilniku ECE R 79.01.

4.1.1. Kod najveće projektirane brzine vozila mora biti moguća vožnja
horizontalnom ravnom cestom bez dopunskog ispravljanja upravljanja od strane
vozača i bez neuobičajenih vibracija u upravljačkom uređaju. Prikolice
opremljene jedino s hidrauličkim prijenosnim mehanizmom moraju također
udovoljavati zahtjevima dodatka 5. Pravilniku ECE R 79.01.

4.1.2. Mora postojati sinkronizacija kretanja između naprave za upravljanje
i upravljanih kotača, osim kotača upravljanih s pomoćnim uređajem za upravljanje.

4.2. Uređaj za upravljanje mora biti projektiran, proizveden i ugrađen
tako da može nadvladati opterećenja koja se javljaju za vrijeme uobičajenog
kretanja vozila ili skupa vozila. Najveći kut upravljanja ne smije biti
ograničen bilo kojim dijelom prijenosnog mehanizma, osim ako za tu namjenu
nije posebno konstruiran.

4.2.1. Ako nije drugačije navedeno, smatra se u smislu ovog pravilnika,
da se u uređaju za upravljanje ne može dogoditi više od jedne greške u
bilo kojem vremenu i da se dvije osovine jednog podvozja izvedene kao udvojena
osovina moraju promatrati kao da su jedna osovina.

4.3. Ako prestane raditi motor ili se pokvari jedan dio uređaja za upravljanje,
osim dijelova koji su navedeni u točki 4.4., uređaj za upravljanje mora
uvijek udovoljavati zahtjevima točke 6.2.6. Pravilnika ECE R 79.01 kod
motornog vozila i točke 6.3. Pravilnika ECE R 79.01 kod prikolica.

4.4. U smislu ovog pravilnika upravljane kotače, napravu za upravljanje
i sve mehaničke dijelove prijenosnog mehanizma ne treba smatrati lomljivima
ako su dostatno dimenzionirani, lako dostupni za održavanje i sa sigurnosnim
rješenjima najmanje jednakim onim koja su propisana za druge vitalne dijelove
i sklopove vozila (kao npr. uređaj za kočenje). U slučaju u kojem bi kvar
takvog dijela vjerojatno rezultirao gubitkom kontrole vozila, takav dio
mora biti izrađen od metala ili gradiva s ekvivalentnim značajkama i ne
smije biti izložen značajnoj distorziji u uobičajenoj uporabi upravljačkog
sustava.

4.5. Bilo koja greška u prijenosnom mehanizmu, osim sasvim mehaničke,
mora biti jasno uočljiva za vozača; kod motornog vozila, povećanje sile
upravljanja smatra se upozoravajućim signalom; kod prikolice dopušten je
mehanički indikator. Kad se dogodi kvar, dopuštena je promjena srednjeg
prijenosnog odnosa ako nije prekoračena sila na upravljaču navedena u točki
6.2.6. Pravilnika ECE R 79.01.

5. *Posebni zahtjevi*

5.1. **Naprava za upravljanje**

5.1.1. Ako vozač neposredno rukuje napravom za upravljanje

5.1.1.1. mora biti takva da se njome može upravljati

5.1.1.2. smjer pomicanja naprave za upravljanje mora odgovarati namjeravanoj
promjeni smjera vozila

5.1.1.3. osim kod pomoćnog uređaja za upravljanje, zavisnost između
kuta zakretanja upravljača i kuta upravljanja mora biti stalna i jednolika.

5.2. **Prijenosni mehanizam**

5.2.1. Uređaji za namještanje geometrije upravljanja moraju biti takvi
da se poslije namještanja podešavanja može uspostaviti sigurna veza između
namjestivih sastavnica pomoću odgovarajućih uređaja za blokiranje.

5.2.2. Prijenosni mehanizam koji se može rastaviti kako bi se upotrijebio
za razne konfiguracije vozila (npr. za produžive poluprikolice), mora imati
uređaje za blokiranje koji osiguravaju sigurno mijenjanje položaja dijelova
i sklopova; ako je blokiranje automatsko, mora postojati dodatna sigurnosna
blokada kojom se rukuje ručno.

**5.3. Upravljani kotači**

5.3.1. Upravljani kotači ne smiju biti jedino stražnji kotači. Ovaj
se zahtjev ne odnosi na poluprikolice.

5.3.2. Prikolice (osim poluprikolica) koje imaju više od jedne osovine
s upravljanim kotačima i poluprikolice koje imaju najmanje jednu osovinu
s upravljanim kotačima moraju u cijelosti ispunjavati uvjete iz točke 6.3.
Međutim, za prikolice sa samozakretnim uređajem ispitivanje prema točki
6.3. nije potrebno ako je odnos osovinskog opterećenja između neupravljanih
i samoupravljanih osovina jednak ili veći od 1,6 pod uvjetima punog opterećenja.

**5.4. Opskrbljivač energijom**

5.4.1. Isti izvor energije može se upotrebljavati za opskrbljivanje
uređaja za upravljanje i uređaja za kočenje. Međutim, kod kvara ili u opskrbljivaču
energijom ili kvara u jednom od ta dva uređaja, moraju biti ispunjeni sljedeći
uvjeti:

5.4.1.1. uređaj za upravljanje mora zadovoljiti uvjete iz točke 6.2.6
Pravilnika ECE R 79.01

5.4.1.2. ako se dogodi kvar u izvoru energije, učinak kočenja kod prvog
kočenja ne smije pasti ispod učinka propisanog za radnu kočnicu, kao što
je navedeno u dodatku 3 Pravilniku ECE R 79.01

5.4.1.3. ako se dogodi kvar u opskrbljivaču energijom, učinak kočenja
mora udovoljavati zahtjevima u dodatku 3 Pravilniku ECE R 79.01

5.4.1.4. ako razina fluida u spremniku padne ispod razine koja može
prouzročiti povećanje sile upravljanja ili kočenja, vozaču mora biti dano
zvučno ili optičko upozorenje. To upozorenje može biti povezano s uređajem
predviđenim da upozori na kvar u uređaju za kočenje; vozač mora imati mogućnost
da na jednostavan način provjeri ispravnost rada upozoravajuće svjetiljke.

5.4.2. Isti izvor energije može se upotrebljavati za opskrbljivanje
uređaja za upravljanje i drugih uređaja osim uređaja za kočenje, u slučaju
da razina fluida u spremniku padne ispod razine koja može prouzročiti povećanje
sile upravljanja, vozaču mora biti dano zvučno ili optičko upozorenje;
vozač mora imati mogućnost da na jednostavan način provjeri ispravnost
rada upozoravajuće svjetiljke.

5.4.3. Uređaji za upozorenje moraju biti neposredno i stalno priključeni
na električnu instalaciju. Kada motor radi pri uobičajenim radnim uvjetima
i nema grešaka u uređaju za upravljanje, uređaj za upozorenje mora davati
signal samo za vrijeme koje je potrebno za punjenje spremnika energije
poslije pokretanja motora.

III. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 79 Ekonomskog povjerenstva
Ujedinjenih naroda za Europu s izmjenama i dopunama koje su stupile na
snagu zaključno 14. kolovoza 1995.,1 koji je dodatak Ženevskom sporazumu
iz 1958. o prihvaćanju jednakih uvjeta za homologaciju i uzajamno priznavanje
homologacije opreme i dijelova motornih vozila (u daljnjem tekstu: Pravilnik
ECE R 79.01).

7. Pravilnik ECE R 79.01 u izvorniku dostupan je u Normoteci Državnog
zavoda za normizacijiu i mjeriteljstvo.

IV. HOMOLOGACIJA VOZILA

8. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 79.01.

V. PROVJERA SUKLADNOSTI

9. Provjera sukladnosti vozila s zahtjevima ove naredbe provodi se prema
postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VI. PRIMJENA

10. Ova naredba stupa na snagu danom objave u "Narodnim novinama",
a primjenjivat će se:

- od 1. siječnja 1999. za homologaciju tipa vozila

- od 1. travnja 1999. za nova vozila koja se prvi put registriraju u
Republici Hrvatskoj

- od 1. listopada 1999. za sva vozila koja se prvi put registriraju
u Republici Hrvatskoj

11. Kod provjere sukladnosti vozila prihvaća se homologacija izdana
prema Pravilniku ECE R 79.00.

\_\_\_\_\_\_\_\_
(1) ECE dokumenti u kojima je objavljen tekst
pravilnika:
E/ECE/324 - E/ECE/TRANS/505Rev. 1/Add. 78/Rev. 1 (Preradba 1, stupila na
snagu 11. veljače 1990.)
E/ECE/324 – E/ECE/TRANS/505Rev. 1/Add. 78/Rev. 1/Ammend. 1 (Dopuna 1, stupila
na snagu 14. kolovoza 1995.)

Klasa: 011-02/98-02/19
Urbroj: 558-04/7-98-1
Zagreb, 1. rujna 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

Naredba, NN 141/1998-1735